送岷山楊道士遊廬山
作者：鄭獬
朝代：宋

paragraphs: 獨鶴志萬里，不肯安故林。
排翮下岷山，浩蕩窮幽尋。
初來識京師，魏闕鬰蕭森。
講書勤萬乘，賜服照華簪。
群公作詩贈，却轉清淮潯。
振策寄靈隠，採芝宿孤岑。
明月落西湖，澒洞萬頃金。
遂斷浙江潮，噴薄白日陰。
芙蓉滿越國，耶溪秋水深。
欲追二老迹，赤城窈嶔崟。
海月入長嘯，山風吹醉襟。
回橈姑孰溪，相逢慰予心。
綠髮頎而長，蕭灑見球琳。
共飛秋浦帆，飄若雲間禽。
捨我入廬阜，煙蘿極登臨。
瀑布瀉天來，飛雪寒涔涔。
手攀青桂枝，側聽白猿吟。
倚石讀周易，臨流揮素琴。
於此可忘老，身世隨浮沉。
若見荆州客，爲傳金玉音。